Mr. Deeds

Mr. Deeds er en amerikansk filmkomedie fra 2002 regissert av Steven Brill, etter et manus skrevet av Tim Herlihy. Adam Sandler, Winona Ryder og Jared Harris spiller noen av hovedrollene.

Handling 
Mangemilliardæren Preston Blake fryser i hjel rett etter at han når toppen av Mount Everest. Han har tilsynelatende ingen arvinger, og det er uklart hva som skal skje med den enorme formuen hans. Styret hans oppdager at han har et barnebarn som heter Longfellow Deeds, som driver en pizzeria i Mandrake Falls, New Hampshire. Forretningsmannen Chuck Cedar, som midlertidig kontrollerer Blake Media, sørger for at Deeds blir fløyet inn til New York City. Planen er at de skal få Deeds til å selge alle aksjene han arver til Cedar; for en samlet kjøpesum på 40 milliarder dollar. Dette er en stor nyhet, og journalisten Babe Bennett - som arbeider for Inside Access - forsøker å skaffe informasjon om det som foregår. Babe får kollegaen Marty til å late som han forsøker å stjele håndvesken hennes, foran øynene på Deeds – og Deeds tar affære og «redder» Babe. Hun presenterer seg som «Pam Dawson», og sier at hun er sykepleier og kommer fra Iowa. Selv om Babe i utgangspunktet bare ønsket stoff til å skrive om i avisen, blir hun snart forelsket i Deeds.

Men under et stevnemøte ved Madison Square Garden blir Pams virkelige identitet avslørt for Deeds. Han bestemmer seg for å reise hjem til Mandrake Falls, og de 40 milliardene vil han gi til veldedighet. Hjemme i Mandrake Falls får Deeds vite av vennen «Crazy Eyes» at Cedar har tenkt å selge hele selskapet, noe som vil føre til at tusenvis av ansatte kommer til å miste jobben. Babe følger etter Deeds til Mandrake Falls, i håp om å vinne ham tilbake. Etter å ha reddet livet hennes, når hun faller gjennom isen på en innsjø, avviser han henne og sier at han egentlig ikke vet hvem hun er. På et aksjonær-møte har Cedar overtalt alle til å selge selskapet frem til Deeds, som har kjøpt en enkelt aksje, kommer og overbeviser alle om ikke å selge. Cedar kontrollerer imidlertid et flertall av aksjene, og salget blir godkjent.

Babe kommer også etter å ha studert Blakes stjålne dagbok, og hun kan slå fast at Blakes mangeårige hovmester Emilio Lopez faktisk er hans utenomekteskapelige sønn – og dermed den virkelige arvingen. Lopez skal ha vært et resultat av en affære med hushjelpen hans. Emilio tar umiddelbart over kontroll av Blake Media, og Cedar får umiddelbart sparken. Babe forsoner seg med Deeds, etter å ha innrømmet at hun elsker ham. Emilio takker Deeds for støtten hans, og gir ham en milliard dollar for hans hjelp. Deeds bruker noen av pengene sine på å kjøpe biler for alle innbyggerne i Mandrake Falls, og vender tilbake til pizzeriaen sin sammen med Babe.

Rolleliste 
 Adam Sandler – Longfellow Deeds
 Winona Ryder – journalisten Babe Bennett, som går undercover som Pam Dawson
 Peter Gallagher – Chuck Cedar, toppsjef i Blake Media
 Jared Harris – Mac McGrath, eieren til tabloidavisen Inside Access
 Allen Covert – Marty, journalist i Inside Access
 Erick Avari – Cecil Anderson, ansatt i Blake Media.
 John Turturro – Emilio Lopez, Preston Blakes hovmester og uekte sønn
 Peter Dante – Murph, venn av Deed, medarbeider i Deeds pizzeria
 Conchata Ferrell – Jan, venninne av Deeds
 Harve Presnell – milliardær Preston Blake. Grunnlegger og styreleder i Blake Media
 Steve Buscemi – Crazy Eyes, en innbygger i Mandrake Falls
 Brandon Molale – Kevin Ward, spiller på fotballaget New York Jets
 Blake Clark – Buddy Ward, faren til Kevin Ward
 John McEnroe – seg selv
 Al Sharpton – seg selv
 J. B. Smoove – Reuben
 Walter Williamson – sangeren Kurt
 Roark Critchlow – William
 Billy St. John – George
 George Wallace – en ansatt i stiftelsen UNCF
 Aloma Wright – Coretta Keeling
 Nancy Arsenault – en fransk investor
 Barbara Arsenault – en fransk investor

Eksterne lenker 
 

Filmkomedier fra USA‎
Engelskspråklige filmer
Filmer fra 2002